**Skiathos** (m.kreik. Σκίαθος, lat. *Sciathus*) oli antiikin aikainen kaupunki ja kaupunkivaltio (*polis*) samannimisellä saarella (nyk. Skiáthos) Kreikassa. Sen kaupunkikeskus sijaitsi nykyisen Skiáthoksen kaupungin paikalla.

Maantiede
---------

Skiathoksen poliksen kaupunkikeskus sijaitsi samannimisen saaren kaakkoisrannikolla samalla paikalla kuin nykyinen Skiáthoksen kaupunki. Sen akropoliina eli linnavuorena ja yläkaupunkina toimi kukkula rannikolla nykyisen kaupungin lounaisosassa. Se vartioi kaupungin satamaa. Skiathoksen kaupunkivaltion hallussa olleen alueen kooksi on arvioitu noin 25–100 neliökilometriä.

Skiathoksen saari sijaitsi Thessaliaan kuuluvan Magnesian rannikon edustalla. Saari luettiin antiikin aikana joskus Kykladeihin, mutta Strabon luki sen Magnesian edustan saariin. Nykyisin se luetaan Sporadeihin ja tarkemmin Pohjoisiin Sporadeihin. Saaren itäpuolella sijaitsivat Peparethoksen (nyk. Skópelos) ja Ikoksen (nyk. Alónnisos) saaret.

Antiikin Skiathoksen akropolista ja nykyistä Skiáthoksen kaupunkia.
Saari oli Pseudo-Skylaksin mukaan *dipolis* eli siellä oli kaksi kaupunkia. Toinen polis oli nimeltään Palaiskiathos ("Vanha Skiathos"), ja se sijaitsi saaren koillisrannikolla. Aiemmin ajateltiin, etteivät kaupungit olisi olleet olemassa samanaikaisesti, jolloin Pseudo-Skylaks olisi tehnyt tässä virheen. Palaiskiathoksen löytymisen jälkeen kuitenkin selvisi, että kaupungit ovat sittenkin olleet olemassa yhtäaikaisesti klassisen kauden lopulla ja hellenistisen kauden alussa.

Aiemmin Skiathoksen ja Palaiskiathoksen kaupungit sijoitettiin joskus myös toisin päin, eli Palaiskiathos olisi sijainnut saaren kaakkoisrannikolla nykyisen kaupungin paikalla, ja Skiathos koillisrannikolla.

Historia
--------

Skiathoksen asuttivat Euboian Khalkiista tulleet siirtokuntalaiset. Saari mainitaan usein persialaissotien yhteydessä Kserkseen hyökkäyksen aikaan. Tuolloin kolme kreikkalaista laivaa oli vartiossa sen rannikolla, koska Persian laivasto oli lähellä. Saarelta lähetetyt tuliviestisignaalit viestivät tärkeää tietoa kreikkalaisten päälaivastolle, joka oli asemissa lähellä Artemisionia. Kaiken tämän täytyy viitata vielä vanhempaan Palaiskiathokseen, joka oletettavasti tunnettiin Skiathoksen nimellä ennen uuden kaupungin perustamista.

Myöhempi Skiathoksen kaupunki oli saaren kahdesta kaupungista nuorempi ja perustettiin klassisella kaudella 400- tai 300-luvulla eaa. Tämän jälkeen vanhempi Palaiskiathos alkoi taantua, joskaan sitä ei hylätty kokokaan ennen kuin vasta hellenistisellä kaudella noin 200–100-luvuilla eaa. Uuden kaupungin kansalaisesta käytettiin etnonyymiä *Skiathios* (Σκιάθιος).

Skiathos oli antiikin aikana Pohjoisten Sporadien tärkeimpiä kaupunkeja. Se kuului 400-luvulla eaa. Ateenan johtamaan Deloksen meriliittoon, ja se esiintyy liiton verotusluetteloissa vuosina 450/449–415/414 eaa. 370-luvulta eaa. lähtien kaupunki kuului toiseen Ateenan liittoon. Demosthenes kiitti vuonna 351 eaa. Skiathosta siitä, että se toimi hyödyllisenä tukikohtana Ateenan merioperaatioille. Ainakin vuonna 345/344 eaa. kaupungissa oli ateenalainen varuskunta. Skiathos löi omaa pronssirahaa 300-luvulta eaa. lähtien.

Skiathos tuli Makedonian vallan alle Khaironeian taistelun vuonna 338 eaa. jälkeen. Makedonian Filippos V tuhosi Skiathoksen kaupungin vuonna 200 eaa. estääkseen sitä joutumasta Attaloksen ja roomalaisten käsiin. Mithridateen sotien aikaan se oli yksi merirosvojen tukikohdista. Roomalaiset antoivat kaupungille vapauden vuonna 197 eaa. Marcus Antonius antoi kaupungin ateenalaisille Filippoin taistelun jälkeen vuonna 42 eaa.

Skiathos tunnettiin antiikin aikana viinistään sekä kaloistaan.

Rakennukset ja löydökset
------------------------

Antiikin Skiathoksen kaupungista on tehty vain vähäisiä löytöjä, koska nykyinen kaupunki on samalla paikalla. Löytöihin lukeutuu joitakin muurien osia, jotka on ajoitettu 300-luvulle eaa.

Lähteet
-------

1. 1 2 3 4 5 6 7  Hansen, Mogens Herman & Nielsen, Thomas Heine: "520 Skiathos", *An Inventory of Archaic and Classical Poleis*. An Investigation Conducted by The Copenhagen Polis Centre for the Danish National Research Foundation. Oxford: Oxford University Press, 2004. ISBN 0-19-814099-1.
2. 1 2 3  Smith, William: "Sciathus", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
3. ↑  Skiathos *Pleiades*. Viitattu 1.6.2020.
4. 1 2 3 4 5  Skiathos (Sporades) 41 Skiathos - Σκίαθος *ToposText*. Viitattu 1.6.2020.
5. 1 2  Skiathos *Zeus Travel Guide*. Viitattu 1.6.2020.
6. ↑  Pseudo-Skylaks: *Periplus* 23, ed. Hudson; Strabon: *Geografia* IX.436; Klaudios Ptolemaios: *Geografia* 3.13.47.
7. 1 2 3  The Kephala on Skiathos survey and excavation project University of Thessaly. Viitattu 1.6.2020.
8. 1 2 3  Κεφάλα Σκιάθου Υπουργείο Πολιτισμού και Αθλητισμού.  Arkistoitu 10.11.2020. Viitattu 1.6.2020.
9. ↑  Flensted-Jensen, Pernille & Hansen, Mogens Herman: "Pseudo-Skylax' Use of the Term Polis". Teoksessa Hansen, M. H. & Raaflaub, K. (eds.): *More Studies in the Ancient Greek Polis*, s. 148. Papers from the Copenhagen Polis Centre 3. Historia Einzelschriften 108. Stuttgart: Franz Steiner Verlag, 1996. Teoksen verkkoversio.
10. ↑  Herodotos: *Historiateos* 7.176, 179, 182, 183, 8.7.
11. ↑  Titus Livius: *Rooman synty* 31.28, 31.45.
12. ↑  Appianos: *Mithridateen sodat* 29.
13. ↑  Appianos: *Sisällissota* (*Bellum civile*) 5.7.
14. ↑  Athenaios: *Deipnosofistai* 1.30f.
15. ↑  Athenaios: *Deipnosofistai* 1.4c; Iulios Polydeukes (Julius Pollux): *Onomastikon* 6.63.